**NACIONALINIO MIŠKŲ SUSITARIMO RENGIMO PROCESO SUSITIKIMO DĖL KOORDINACINĖS GRUPĖS
PROTOKOLAS**

2021 m. kovo 23 d.

**Susitikimo laikas ir vieta:** 2021 m. kovo 22 d., 15.00-17.00 val., Zoom platformoje

**Susitikimo dalyviai**: *M. Aleinikovas*, LAMMC direktoriaus pavaduotojas Miškų instituto veiklai, *D. Augutis*, aplinkos viceministras, *R. Bakys*, Kauno miškų ir aplinkos inžinerijos kolegijos darbuotojas (mokslininkas), *R. Beinortas*, Asociacijos „Lietuvos mediena“ direktorius, *G. Brazaitis*, Vytauto Didžiojo universiteto darbuotojas (mokslininkas), *M. Čepulis*, aplinkos ministro patarėjas, *A. Gaidamavičius*, Labanoro klubo prezidentas, *A. Gaižutis*, Lietuvos miško ir žemės savininkų asociacijos valdybos pirmininkas, *A. Gedvilienė*, Tevynės sąjungos – Lietuvos krikščionių demokratų partijos narė, *S. Gentvilas*, aplinkos ministras, *L. Girskienė*, Lietuvos valstiečių ir žaliųjų sąjungos partijos narė, *R. Grinienė*, Baltijos aplinkos forumo personalo vadovė, *L. Jonauskas*, Lietuvos socialdemokratų partijos narys, *A. Klimavičius*, Aplinkos ministerijos Gamtos apsaugos politikos grupės vadovas, *N. Kupstaitis*, Aplinkos ministerijos Miškų politikos grupės vadovas, *R. Lapinskas*, Lietuvos žaliųjų partijos narys, *M. Lynikas*, VĮ Valstybinių miškų urėdijos direktoriaus pavaduotojas miškotvarkai, *Ž. Morkvėnas*, Baltijos aplinkos forumo direktorius, *G. Mozgeris*, Vytauto Didžiojo universiteto darbuotojas (mokslininkas), *L. Paškevičiūtė*, Aplinkosaugos koalicijos pirmininkė, *M. Peldavičiūtė*, Asociacijos „Gyvo žalio“ vadovė, *I. Pranckevičiūtė- Blaževičė*, VšĮ „Domus solis“ projektų vadovė, *Ž. Preikša*, Vytauto Didžiojo universiteto darbuotojas (mokslininkas), *A. Radvilavičius*, Miško darbų rangovų asociacijos vadovas, *L. Raudonikis*, Lietuvos ornitologų draugijos direktorius, *L. Šleinotaitė-Kalėdė*, UAB „Ekokonsultacijos“ direktorė, *J. Urbanavičius*, Tevynės sąjungos – Lietuvos krikščionių demokratų partijos narys, *A. Urbis*, Vakarų Lietuvos medienos perdirbėjų ir eksportuotojų asociacijos valdybos pirmininkas, *A. Vaitkevičius*, Lietuvos miško ir miško pramonės darbuotojų profesinių sąjungų federacijos atstovas, *A. Valainė*, Aplinkos ministerijos Miškų politikos grupės vyr. specialistė, *V. Verbyla*, Lietuvos miškininkų sąjungos prezidentas.

**Darbotvarkė:**

1. Suinteresuotų šalių ir interesų grupių klasifikavimas.

2. Koordinacinės grupės formavimas susitariant dėl šios grupės dydžio ir atstovavimo principų.

**Svarstyta:**

S. Gentvilo įžanginis žodis. Jo nuomone, sėkmingam Nacionalinio miškų susitarimo (NMS) rengimo procesui būtina pripažinti suinteresuotų šalių (interesų grupių) lygiavertiškumą, gebėti būti empatiškais ir pasiryžti ateiti bei diskutuoti, taip pat reikalingas politinių partijų dalyvavimas procese.

*1. Suinteresuotų šalių ir interesų grupių klasifikavimas.*

D. Augutis ir N. Kupstaitis pristatė siūlomą interesų grupių klasifikatorių, parengtą pagal FSC sistemos taikomą pavyzdį (išskiriant ekonominio, ekologinio, socialinio intereso grupes) papildomai įtraukiant politinio intereso grupę ir pabrėžiant miško savininkų ar kitų asmenų priskyrimo vienai iš interesų grupių galimybę priklausomai nuo jų pačių įsivardinamo pagrindinio veiklos siekio (ekonominis, ekologinis ar socialinis). Atkreipiamas dėmesys, kad nustatytas klasifikatorius būtų taikomas formuojant koordinacinę grupę ir sudarant suinteresuotų šalių ekosistemos žemėlapį, tokiu būdu siekiant išlaikyti balansą ir užtikrinti sąžiningo interesų derinimo galimybes.

Darbas grupėse (dalyviai atsitiktine tvarka suskirstyti į 4 grupes). Pasiūlyta interesų grupių klasifikatorių papildyti vietos bendruomenėmis, savivaldybėmis. Pritarta siūlymui išskirti politinio intereso grupę atskirai. Pasiūlyta į koordinacinę grupę kviesti ir įtraukti visų parlamentinių partijų atstovus.

*1 Nuspręsta:*

1. Pritarti pasiūlytam interesų grupių klasifikatoriui, jį papildant vietos bendruomenėmis, savivaldybėmis.
2. Į koordinacinę grupę papildomai kviesti politinių partijų atstovus.
3. Pildant interesų grupų klasifikatorių, nurodyti organizaciją ir ją atstovaujantį asmenį bei esant poreikiui pavaduojantį asmenį.
4. Patikslinti NMS rengimo proceso aprašymą, aiškiai įvardinant ir apibrėžiant, kas yra koordinacinė grupė, sektorinės grupės, mišrios (susitarimų) grupės. Šią informaciją skelbti viešai. Atsakingi fasilitatoriai.

*2. Koordinacinės grupės formavimas nustatant šios grupės dydį ir atstovavimo principus.*

Siekiant išlaikyti balansą tarp interesų grupių, pasiūlyta apsispręsti dėl atstovavimo šiose grupėse formulės pagal interesų grupių klasifikatorių.

Darbas grupėse. Pasiūlytos atstovavimo interesų grupėse formulės – 7 asm. x 3 (interesų grupės) plius politinio intereso grupė ir 10 asm. x 3 (interesų grupės) plius politinio intereso grupė. Įvardintas poreikis pasiskirti pakaitinius asmenis. Aptartas poreikis ir galimybės koordinacinės grupės susitikimus transliuoti viešai.

*2 Nuspręsta:*

1. Taikyti atstovavimo interesų grupėse formulę 8-9 asm. x 3 (interesų grupės) plius politinio intereso grupė, iš viso apie 30 asm. plius politinio intereso grupė.
2. Per 3 d.d. užpildyti atsiųstą interesų grupių klasifikatorių save priskiriant konkrečiai interesų grupei.
3. Nurodyti pavaduojantį asmenį.
4. Ateityje koordinacinės grupės susitikimus transliuoti viešai ir skelbti jų įrašus.